Κώστας Φαρμασώνης

Ο Κώστας Φαρμασώνης (1951 - 4 Ιανουαρίου 2025) ήταν Έλληνας σκηνοθέτης θεάτρου. Σπούδασε Θέατρο κοντά στον Δημήτρη Ροντήρη.

 Βιογραφία 
Τίτλοι σπουδών:

Δίπλωμα ηθοποιού

Πτυχία Νομικής και Φιλοσοφικής Αθηνών

Δίπλωμα Σκηνοθεσίας MAX REINHARDT-SEMINAR Βιέννης.

Σπουδές Θεατρολογίας Πανεπιστημίου Βιέννης.

Σκηνοθεσίες: Σκηνοθέτησε στην Αυστρία και στην Ελλάδα πολλά έργα του κλασικού και σύγχρονου ρεπερτορίου: Αριστοφάνη, Σέξπηρ, Γκόγκολ, Μπρεχτ, Φρήντριχ_Ντύρενματ, Τ. Ουίλιαμς, Σ. Στρατίεβ, Κρόετς, Δ. Βυζάντιο, Μ. Χουρμούζη, Ι.Καμπανέλλη, Β. Ζιώγα, Μποστ, Δ. Κεχαίδη, Γ.Μανιώτη, Στ. Τσιώλη, Α. Δήμου, Ευ. Τριβιζά κ.ά.

Συνεργάστηκε με τα θέατρα: “BERLINER ENSEMBLE”, “THEATER IN DER JOSEFSTADT” Κ.Θ.Β.Ε. ΔΗ.ΠΕ.ΘΕ. ΑΓΡΙΝΙΟΥ, ΘΕΑΤΡΟ «ΑΛΜΑ», «ΗΒΗ», ΠΕΙΡΑΙΩΣ 131» κ.ά.

Το διάστημα 1987-1998 διετέλεσε για 12 χρόνια Καλλιτεχνικός Διευθυντής του ΔΗ.ΠΕ.ΘΕ. Αγρινίου, στο οποίο προσέδωσε ταυτότητα θεάτρου τέχνης. Ειδικά οι σκηνοθεσίες του σε έργα του Μπ. Μπρεχτ χαρακτηρίστηκαν από τον Κ. Γεωργουσόπουλο ως «η επιστροφή του Μπρεχτ στην Ελλάδα». Μεγάλη σημασία απέδωσε στη διάχυση του πολιτιστικού προϊόντος του ΔΗ.ΠΕ.ΘΕ. στο νομό και την Περιφέρεια που ανήκει, καθώς και στη σταθερή και σοβαρή συνεργασία με τους φορείς της Εκπαίδευσης ενώ ο Κώστας Βούλγαρης τον χαρακτήρισε "αντι-καρυωτακικό καλλιτεχνικό χαρακτήρα που δεν τον φόβιζε το σύνδρομο της "Πρέβεζας"

Οι παραγωγές του έχουν παρουσιαστεί σε όλα τα Φεστιβάλ της χώρας.

Δίδαξε από το 1988 ως το 2005 στα Θεατρικά Σεμινάρια του ΥΠ.ΠΟ. και του ΥΠ.Ε.Π.Θ.  για εκπαιδευτικούς και ερασιτέχνες σε όλους τους νομούς της Ελλάδας.

Δίδαξε σταθερά Θέατρο σε Πανεπιστήμια και σε Δήμους.

Δίδαξε ως Καθηγητής  Σκηνοθεσία στο Τμήμα Θεατρικών Σπουδών του Πανεπιστημίου Πελοποννήσου.

Διετέλεσε Ειδικός Σύμβουλος του Υπουργείου Πολιτισμού.

Έχει δημοσιεύσει λογοτεχνικά κείμενα και μελέτες για το Θέατρο.

Τον Ιούλιο 2006 και 2007 οργανώνει σε μια θαλασσινή σπηλιά στο Μαρμάρι της Μάνης το Πανελλαδικό Εργαστήρι Αφήγησης «Τα λόγια και τα έργα», το οποίο απέδωσε την εμβληματική παράσταση «Ο διάολος στη μποτίλια» (Παραμύθια της Μάνης για ενήλικες), που ανέβασε ο Φαρμασώνης ιδρύοντας την Ομάδα «Σκαραβαίοι». Το έργο παίχτηκε για τρεις σεζόν, ενώ την πρώτη χρονιά χαρακτηρίστηκε από τον αθηναϊκό τύπο ως «η παράσταση της χρονιάς».

Από αυτή την παράσταση εμπνέεται ο Ευγένιος Τριβιζάς και γράφει για τους Σκαραβαίους τη θρυλική «Κούλα κατσικούλα», που παρουσιάστηκε στα Θέατρα Άλμα και Ήβη, επαναλήφθηκε για τέσσερεις σεζόν και αποτέλεσε ως σκηνοθεσία θέμα μεταπτυχιακής διατριβής στο Πανεπιστήμιο Θράκης. Γενικά, Ο «Διάολος» και η «Κατσικούλα», με τη μινιμαλιστική τους σκηνική γλώσσα επηρεάζουν τα παραστασιολογικά δεδομένα της Αθήνας. Στη συνέχεια ο Τριβιζάς γράφει και δεύτερο έργο για την Ομάδα, την οικολογική σάτιρα «Για μια φούχτα μπάμιες», που παρουσιάζεται στο «Πειραιώς 131».Το έργο παίζεται για τρεις σεζόν.

Με τους ΣΚΑΡΑΒΑΙΟΥΣ ο Σκηνοθέτης έχει υλοποιήσει και τρεις παραστάσεις Κούκλας για παιδιά: «Η άσπρη κότα», «Ο Δράκος που ντρεπότανε» και «Το μαγικό καζάνι», που παρουσιάστηκαν μέσα σε σχολεία της Αθήνας και της Περιφέρειας και πήραν μέρος σε πολλά Φεστιβάλ.

Από το 1988, που δίδαξε στο πρώτο Σεμινάριο και έκανε την πρώτη παράσταση στο ΔΗ.ΠΕ.ΘΕ. Αγρινίου μέχρι σήμερα, παράλληλα με την επαγγελματική του καριέρα, έχει συνδέσει τη δράση του με το Θέατρο στην Περιφέρεια και την ποιοτική ερασιτεχνική δημιουργία.

Συνεργάστηκε, λοιπόν,  με το Δημοτικό Θέατρο Πύργου και με την Αναγέννηση Ακράτας, ενώ στη Σπάρτη ίδρυσε το 2001 τη Θεατρική Ομάδα Λακωνίας, που υπάρχει μέχρι σήμερα.

Το 2012 ιδρύει στο Άργος σε συνεργασία με την Πολιτιστική Αργολική Πρόταση το Θεατρικό Εργαστήρι Άργους «Κατίνα Παξινού», στο οποίο παρέχει τις υπηρεσίες του για 4 χρόνια και ανεβάζει με τους μαθητές του την παράσταση – revue «To Καλόν και το Κακόν». Με τον ίδιο Σύλλογο υλοποίησε το ετήσιο Σεμινάριο για τον Μπέρτολτ Μπρεχτ.

Το 2014 ιδρύει στο Άστρος σε συνεργασία με 21 πολίτες το Θεατρικό Εργαστήρι Άστρους, στο οποίο παρέχει τις υπηρεσίες του για 5 χρόνια και ανεβάζει με τους μαθητές του τις παραστάσεις:

α) Το κορίτσι και το δαχτυλίδι, β) Η επίσκεψη της γηραιάς κυρίας, γ) Το σακάκι που βελάζει, δ) Η «Μήδεια» του Μποστ, ε) Τα πατίνια του έρωτα, και στ) Το αναλόγιο «Με δύναμη απ` την Κηφισιά». Οι παραστάσεις παίρνουν αξιοζήλευτες κριτικές από τον αθηναϊκό τύπο.

Το 2021 ιδρύει σε συνεργασία με παλιούς μαθητές του και άλλους 34 συμπολίτες την ΟΜΑΔΑ ΠΟΛΙΤΙΣΜΟΥ ΓΙΑ ΤΗ ΒΟΡΕΙΑ ΚΥΝΟΥΡΙΑ «ΔΡΑΣΙΣ 21» -  Με την Ομάδα αυτή παρουσίασε «Το τάβλι» του Δημ. Κεχαϊδη, «Το βρακί» του Καρλ Στερνχάιμ ενώ η τελευταία του παράσταση ήταν «Η βέρα»  του Δημ. Κεχαϊδη που ανέβηκε στις 29 και 30 Δεκεμβρίου 2024, λίγες μέρες πριν τον θάνατο του."Στην κύκνεια θεατρική του πράξη, τις τελευταίες μέρες του 2024, ο ίδιος βρισκόταν στο κρεβάτι του νοσοκομείου∙ οι ηθοποιοί του αμήχανοι και συγκινημένοι, οι θεατές αναρωτιόντουσαν τι συμβαίνει.

Ήταν μια παράσταση που, με τα λόγια του Καρυωτάκη, «έβλεπε τον ενδεχόμενο, την άβυσσο που ερχόταν». Εκεί πέθανε ο Φαρμασώνης, όπως το ήθελε. Στην τελευταία του παράσταση."

Από τον Κώστα Βούλγαρη στην Κυριακάτικη Αυγή

 Προσωπική ζωή και Θάνατος 
Ήταν παντρεμένος με την ζωγράφο και θεατροπαιδαγωγό Γεωργία Κωστοπούλου και πατέρας τριών παιδιών από αυτόν και από πρότερο γάμο.

Απεβίωσε στις 4 Ιανουαρίου 2025, σε ηλικία 74 ετών . και η εξόδιος ακολουθία και η ταφή του πραγματοποιήθηκαν την Κυριακή 5 Ιανουαρίου 2025 στην γενέτειρα του, το Καστρί Κυνουρίας.

"Ο Κώστας Φαρμασώνης διακατεχόταν από πάθος για τη ζωή και την τέχνη του. Δε συμβιβαζόταν με τίποτα λιγότερο από ό,τι εκείνος θεωρούσε τέλειο. Κυνηγούσε την τελειότητα παντού, στην αισθητική, στις σχέσεις του, στις παρέες, στο φαγητό, στο κρασί, στα ρούχα του, στον καπνό της πίπας του, στο καπέλο του! Θα μας λείψουν οι δυναμικές διαφωνίες του, η βροντερή φωνή του, το γάργαρο γέλιο του, το ανεξάντλητο χιούμορ του, οι ουσιαστικές θέσεις του περί τέχνης, κοινωνίας και ζωής. 

Ο Κώστας Φαρμασώνης ήταν καλλιτέχνης και στοχαστής, ένας άνθρωπος της γνώσης, άνθρωπος με άσβεστο πάθος και μια αστείρευτη ενεργητικότητα που διοχέτευε στην οικογένειά του, στην τέχνη και στην επαφή του με τη φύση. Ήταν ένας σημαντικός άνθρωπος!"

Από την Εύη Προύσαλη στην Κυριακάτικη Αυγή

 Παραπομπές 

 Εξωτερικοί σύνδεσμοι 
 https://www.youtube.com/@skaravaioi
 https://www.facebook.com/knfarmasonis
 https://www.facebook.com/drasis21/
 https://knfarmasonis.wordpress.com/

Κατηγορία:Έλληνες σκηνοθέτες θεάτρου
Κατηγορία:Έλληνες θεολόγοι
Κατηγορία:Απόφοιτοι Εθνικού και Καποδιστριακού Πανεπιστημίου Αθηνών